Insane (lagu BTOB)

Sejarah

Pada 14 Mac 2012, label Cube Entertainment mengumumkan bahawa mereka akan menampilkan satu kumpulan muzik baru yang terdiri daripada tujuh orang ahli dan diberi nama sebagai BTOB. Pada hari yang sama, laman sesawang untuk kumpulan muzik itu juga dilancarkan dengan video teaser dari BTOB. Ketika hari itu juga, pihak Cube juga mengumumkan bahawa kumpulan BTOB ini akan menjadi artis dan kumpulan muzik pertama yang berdaftar dibawah sublabel Cube iaitu Cube DC. Pada 19 Mac, ahli-ahli dalam kumpulan muzik itu telah didedahkan dimana ia terdiri daripada Seo Eun-kwang sebagai ketua kumpulan, Lee Min-hyuk, Lee Chang-sub, Lim Hyun-sik, Shin Peniel, Jung Il-hoon dan Yook Sung-jae. Eun-kwang, Hyun-sik, Min-hyuk dan Il-hoon telah dikenali terlebih dahulu kerana mereka pernah menyertai sitkom I Live in Cheongdamdong di saluran JTBC. Pada hari itu juga, pihak Cube mendedahkan video teaser untuk video muzik (MV) yang akan datang untuk kumpulan muzik itu, tanpa mendedahkan nama lagu yang bakal dilancarkan. Video teaser itu menampilkan ketua kumpulan muzik A Pink, Park Cho-rong. Teaser kedua dilancarkan pada 20 Mac yang mendedahkan nama lagu debut BTOB iaitu "비밀 (Insane)" (Bimil (Insane)) dan turut didedahkan bahawa pelancaran sulung mereka akan menjadi single digital pertama mereka bersama sebuah lagi lagu iaitu "Imagine" (Bayangkan). Lagu "Imagine" (Bayangkan) itu dijadikan sebagai lagu latar belakang bagi video teaser pertama. Kemudian didedahkan bahawa kedua-dua lagu tersebut dijadikan sebagai judul lagu walaupun hanya lagu "비밀 (Insane) yang dipromosikan.

Komposisi

Lagu "비밀 (Insane)" (Rahsia (Gila)) ini ditulis oleh Seo Yong-bae dan Seo Jae-woo, yang juga menggubah lagu ini bersama dengan Lee Min-hyuk dan Jung Ilhoon. Lagu ini menampilkan melodi yang menakjubkan dengan vokal dan rap ahli kumpulan yang hebat. "Imagine" pula ditulis dan digubah oleh Seo Yong-bae dan Seo Jae-woo. Ia digambarkan mempunyai citarasa yang berbeza kerana ia merupakan lagu balada yang mempamerkan kemampuan vokal yang tulus dan lembut dari ahli kumpulan muzik BTOB.

Video muzik

Dua teaser untuk video muzik (MV) telah dilancarkan dimana teaser pertama dikeluarkan pada 19 Mac 2012 manakala teaser kedua dilancarkan pada keesokkan harinya. Teaser pertama menggunakan lagu "Imagine" (Bayangkan) sebagai lagu latar belakang dan tidak menunjukkan secara terperinci mengenai MV yang akan dilancarkan. Teaser kedua pula mendedahkan sebahagian lagu "비밀 (Insane)" (Rahsia (Gila)) dan sebahagian video muzik. MV versi penuh pula dilancarkan pada 21 Mac 2012 bersama-sama dengan single digital kedua-dua lagu tersebut. Ia menampilkan Park Cho-rong dari kumpulan muzik A Pink sebagai peranan wanita dalam MV itu.

Penampilan carta

Lagu "Insane" ini debut di #96 dalam carta single mingguan Gaon dengan 3,326,469 mata. Pada minggu seterusnya, lagu ini naik satu anak tangga ke #95 dengan 3,404,475 mata. Lagu ini berada dalam carta selama dua minggu di Carta Single Gaon 100 Teratas. Ia juga berada dalam carta Billboard iaitu Carta Korea K-Pop Hot 100 dengan kedudukan puncak #76. Selain itu, lagu "Insane" turut berada dalam carta muat turun Gaon dengan 61,080 muat turun pada minggu pertama dan carta penstriman di kedudukan #151 dengan 159,735 strim. Ia kemudiannya naik 22 anak tangga ke kedudukan 129 pada minggu seterusnya 230,527 strim.